غزوۂ تبوک کے بعد عبد الرحمن پھر عثمانی عہد میں نظر پڑتے ہیں ، آنحضرتﷺ نے انھیں نصیحت فرمائی تھی کہ خود کبھی امارت کی خواہش نہ کرتا ، اگر تمھاری خواہش پر ملے گی تو اس کی ذمہ داری تنہا تمھارے سر ہوگی ، اوربلاخواہش ملے گی تو خدا تمھاری مدد کریگا اس نصیحت کے مطابق انھوں نے خود کبھی امارت کی خواہش نہیں کی،حضرت عثمانؓ کے زمانہ میں عبد اللہ بن عامر والی بصرہ نے انھیں امارت کے عہد پر مامور کیا،32ھ میں جب ابن عامر نے سجستان اورکابل پر چڑھائی کی ( ابن عامر اس علاقہ کو زیر نگین کرچکے تھے ، لیکن یہاں کے باشندوں نے بغاوت کرکے ان کے عامل کو نکال دیا ) تو عبد الرحمن کو سجستان روانہ کیا،یہ زرنج کی طرف بڑھے ، اتفاق سے انھیں ایام میں عید تھی ، سجستان والے عید منا رہے تھے،عبد الرحمن نے عین عید کے دن زرنج کے مرزبان کو گھیر لیا ، اس نے بیس لاکھ درہم اور دو ہزار لونڈی غلام پر صلح کرلی ، مرزبان سے مصالحت کے بعد ابن سمرہ نے ہندوستان کی سمت زرنج سے لے کر کش تک اوررخج کی سمت کو خج سے لے کر دوارتک فتح کرکے دوار کے باشندوں کا جبل زور میں محاصرہ کر لیا ، ان لوگوں نے ایک بیش قرار رقم دیکر صلح کرلی ، یہ رقم اتنی وافر تھی کہ عبد الرحمن کے ساتھ آٹھ ہزار مجاہدین تھے ہر ایک کے حصہ میں چار چار ہزار آیا ، زور ایک بت کا نام تھا،اسی کی نسبت سے یہاں کا پہاڑ جبل زور کہلاتا تھا،یہ بت ٹھوس سونے کا تھا اور یاقوت کی آنکھیں تھیں ، عبد الرحمن نے اس کے ہاتھ کاٹ لیے اور دونوں آنکھیں نکال کر مرزبان کو واپس کر دیا کہ مجھے اس کی ضرورت نہ تھی صرف تمھارے اعتقاد کو باطل کرنا تھا ، بت کسی کو نفع ونقصان نہیں پہنچا سکتے،بت کو توڑنے کے بعد بست اورزابل کو فتح کیا ، ان فتوحات کی تکمیل کے بعد زرنج لوٹ آئے،کچھ دنوں کے بعد جب حضرت عثمانؓ کے خلاف شورش بپا ہوئی ، تو عبد الرحمن امیر بن احمر کو اپنا قائم مقام بنا کر سجستان سے چلے گئے ،ان کے ہٹتے ہی زرنج والوں نے ابن احمر کو نکال کر زرنج کے علاقے پر قبضہ کر لیا ۔
Entity: سمرہ — Type: /person